ተጨማሪ 2 ሰዎች በቫይረሱ ተያዙ
አዲስ አበባ፦ በኢትዮጵያ ባለፉት 24 ሰዓታት በተደረገ የላቦራቶሪ ምርመራ ተጨማሪ 2 ሰዎች በቫይረሱ መያዛቸውን የጤና ሚኒስቴር አስታወቀ። በቫይረስ የተያዙ ሰዎች ቁጥር 263 መድረሱን አስታወቀ። 
የጤና ሚኒስትር ዶክተር ሊያ ታደሰ ትናንት በሰጡት ጋዜጣዊ መግለጫ እንዳስታወቁት፣ ባለፉት 24 ሰዓታት የላቦራቶሪ ምርመራ ከተደረገላቸው 2 ሺ 650 ሰዎች መካከል 2 ሰዎች ቫይረሱ ተገኝቶባቸዋል። 
ቫይረሱ የተገኘባቸው ሁለቱም ወንዶች ኢትዮጵያዊ ሲሆኑ፣ የ24 እና 33 ዓመት ዕድሜ ባለጸጎች ናቸው። ሁለቱም የውጭ ሀገር የጉዞ ታሪክ ያላቸውም መሆኑን ገልጸዋል። 
 ቫይረሱ ከተገኘባቸው መካከል አንዱ ከትግራይ ሌላኛው ደግሞ ከሶማሌ ክልል መሆኑን ጠቁመዋል።
ባለፉት 24 ሰዓት ውስጥ ተጨማሪ 2 ሰዎች ከቫይረሱ ማገገማቸውን አስታውቀው፤ በአጠቃላይ በኢትዮጵያ ከቫይረሱ ያገገሙ ሰዎች ቁጥር 108 መድረሱንም አመልክተዋል።
በአጠቃላይ በኢትዮጵያ የኮሮና ቫይረስ የተገኘባቸው ሰዎች ቁጥር 263 መሆኑን ጠቁመው፣ ከእነዚህም ውስጥ 148 ሰዎች በለይቶ ሕክምና ላይ መሆናቸውን አስታውቀዋል። አስካሁን ለ41ሺ698 ሰዎች የላቦራቶሪ ምርመራ መሰራቱንም ገልጸዋል። 
በቫይረሱ የ5 ሰዎች ሕይወት ማለፉ የሚታወስ ሲሆን፣ ሁለት የውጭ አገር ሰዎች ደግሞ ወደ ሀገራቸው እንዲመለሱ መደረጉ አይዘነጋም።አዲስ ዘመን ግንቦት 5/2012በጋዜጣው ሪፖርተር